Divina pietate largiente legumque auctoritate concedente, sanccitum est ut liberam erogandi potestatem habere debeat, si quis Deo sanctisque ejus aliquid de proprio jure delegare ac tradere sponte voluerit. Quapropter ego, in Dei nomine, Ansbertus, venturi judicii examen precavens, presentisque seculi crebrescentes ruinas pertimescens, divina pietate conpunctus, pro meorum remissione peccatorum, pro animabus genitoris mei Frediconi et genitrici[s] meæ Prosperæ, et fratrum Sceleti et Acardi, seu omnium parentum meorum et omnium fidelium christianorum vel defunctorum, dono aliquid de jure mee proprietatis Cluniaco monasterio, quod est in pago Matisconense situm, in honore Dei ac beatorum apostolorum Petri et Pauli consecratum, cui domnus Hemardus abbas preesse videtur, hoc est curtilium cum vinea in dominio, quæ est sita in pago Cabilonense, in agro Saviniacense, in villa quæ dicitur Vallis; terminat ipsa hereditas a tribus partibus fossata, a quarta parte hereditate Gipperii; terminatio vero ipsa, in ipsius Gipperii hereditate, via quoque publica ab ortu solis. Infra has terminationes, totum et ad integrum dono in alimenta monachorum in eodem cenobio Christo famulantium, ea ratione ut, quandiu advixero, usufructuario teneam, ac singulis annis censuali revestitione dimidium vini modium tempore vindemiæ rectoribus ejusdem loci restituam; post discessum meum ad prefatum locum, sine alicujus interpellatione, revertatur in loco sepulture; et si, Deo volente, mihi voluntas evenerit ut, postposito habitu seculari, vestre societati conjungar, hec donatio sit in loco mee receptionis. Si vero tempus mee vocationis advenerit ut moriar in seculari habitu, deferri me faciatis ut sepeliar Cluniaco. Si quis vero, quod futurum esse minime credo, si ego ipse (quod absit!), aut ullus de heredibus meis vel coheredibus, seu ulla opposita persona, contra hanc donationem aliquam calumpniam generare presumpserit, non vindicet quod repetit, sed partibus ejusdem loci cui litem intulerit auri libras III coactus exsolvat, a liminibus quoque ecclesiarum et a consortio christianorum extraneus habeatur, et hec donatio semper firma permaneat, cum stipulatione subnexa. Actum Cluniaco. Signum Ansberti, qui hanc donationem fieri et firmare rogavit. S. Teubaldi, Maingaudi, Sigbaldi, Freconis, Arnaldi, Celesti, Girbaldi. Ego Rodulfus scripsi et subscripsi, ad vicem cancellarii, anno ab incarnatione Domini DCCCCLIII, inditione XI, anno XVIII regnante Ludoico rege.